**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի ընդունման անհրաժեշտությունը:**

Սույն որոշման ընդունման անհրաժեշտությունը պայմանավորված է ՀՀ վարչապետի 2020 թվականի դեկտեմբերի 8-ի № 02/11.8/51875-2020 հանձնարարականի կատարմամբ:

**Ընթացիկ իրավիճակը և խնդիրները։**

Ադրբեջանի Հանրապետության կողմից զինված հարձակման արդյունքում Արցախից ՀՀ տարբեր բուժհաստատություններ են տեղափոխվել պատերազմական գործողությունների հետևանքով վիրավորում ստացած Արցախի Հանրապետության քաղաքացիներ: Պայմանավորված նշված քաղաքացիների բուժումը Երևան քաղաքում իրականացնելու անհրաժեշտությամբ՝ գործարկվել են տարատեսակ կառույցներ վերը նշված կատեգորիայի անձանց և նրանց ընտանիքի անդամների կեցության խնդիրը լուծելու նպատակով: Նույն նպատակով մայրաքաղաքում գործող «Վալենսիա» հյուրանոց տեղափոխվել և շարունակում են բնակվել արցախցի զինծառայողներ և վերջիններիս ընտանիքի անդամներ, որոնց թիվը ներկայումս կազմում է շուրջ 60 հոգի: Հյուրանոցը տրամադրվում է բացառապես պատերազմի ընթացքում վիրավորում ստացած այն զինծառայողներին և նրանց ընտանիքի անդամներին, ովքեր կարիք ունեն շարունակել խնամքը արտահիվանդանոցային պայմաններում: Քաղաքացիների սննդի ապահովումը իրականացվել է հյուրանոցի աշխատակազմի և մասնավոր հատվածի տարբեր կազմակերպությունների միջոցների հաշվին: Հաշվի առնելով «Վալենսիա» հյուրանոցի ֆինանսական դժվարությունները՝ 2020 թվականի պետական բյուջեով դեկտեմբեր ամսվա համար նախատեսվել է հատկացնել 6000.0 հազ. դրամ, որից սակայն փաստացի տրամադրվել է 4560.0 հազ. դրամ, ըստ ներկայացված հաշիվ-ապրանքագրերի: 2021 թվականի հունվար, փետրվար ամիսների համար ևս սննդի ապահովման ծառայությունները ձեռք են բերվել պետական բյուջեի միջոցներից՝ անմիջապես գնման պայմանագիր կնքելով հյուրանոցի հետ՝ 60 անձի հաշվարկով (1 անձը օրական - 4000 դրամ, 60 օր) հատկացվել 14 400.0 հազ. դրամ ֆինանսական միջոցներ:

Նախագծով առաջարկվում է հաջորդիվ՝ փետրվարի 26-ից մինչև ապրիլի 30-ը ընկած ժամանակահատվածում իրականացված ծախսերի (կից ներկայացվում է նախնական դուրս գրված հարկային հաշիվը) գծով առաջացած պարտավորությունների մարման նպատակով միջոցառմամբ հատկացնել լրացուցիչ 13,548.0 հազ. դրամ 1224. Ծրագրի «11001. Կորոնավիրուսով (COVID-19) պայմանավորված մեկուսացված անձանց կեցության ապահովում» միջոցառման չօգտագործված ֆինանսական միջոցներից:

**Նախագծի մշակման գործընթացում ներգրավված ինստիտուտները և անձինք։**

Սույն Որոշման նախագիծը մշակվել է Էկոնոմիկայի նախարարության կողմից:

**Պետական բյուջեում ծախսերի և եկամուտների փոփոխության վերաբերյալ։**

««Հայաստանի Հանրապետության 2021 թվականի պետական բյուջեի մասին» օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեում ծախսերի և եկամուտների փոփոխություն չի սպասվում։